钦定古今图书集成/明伦汇编/官常典/第754卷 > 刘理顺
## 钦定古今图书集成/明伦汇编/官常典/第754卷 > 刘理顺

按《明外史》本传：“理顺，字复礼，杞县人。万历中举于乡，
十赴会试，至崇祯七年始中式。及廷对，帝亲擢第一，
还宫喜曰：‘朕今日得一耆硕矣’！理顺素有学行，朝士
咸称帝知人，理顺益感激，其乡人争羡之。理顺曰：‘昔
王曾志不在温饱，吾岂异是？且忧惧方始，何羡为’？拜
修撰，益勤学，退朝辄键户读书，非其人不与交。十二”
年春，畿辅告警，疏陈作士气、矜穷民、简良吏、定师期、
信赏罚、招胁从六事，下所司议行。因蠲畿辅、山东被
兵逋赋。历南京司业、左中允、右谕德，入侍经筵，兼东
宫讲官。杨嗣昌夺情入阁，理顺昌言于朝。嗣昌怒，夺其讲官。开封垂陷，理顺大恸曰：“中原破，则京师危矣。”
建议河北设重臣，练敢死士为后图，疏格不行。杨嗣
昌、薛国观、周延儒迭用事，理顺一无所附丽，出温体
仁门，言论无少徇。十七年三月，贼犯京师急。理顺诣
朝房语诸执政曰：“守卒缺饷，阴雨饥冻。急宜请内帑，
鼓勇士背城一战，或坚守以待勤王师。不然，大事去
矣。”众唯唯。理顺太息归，悉捐家赀分犒守城卒。僚友
或问进止，正色曰：“存亡视国，尚须商酌耶！”城破，妻万、
妾李请先死，理顺许之。俟其既绝，具袍笏北向再拜，
入别宗祠，大书曰：“成仁取义，孔孟所传。文信践之，吾
何不然？既占科名，岂敢苟全！三忠祠内，无愧前贤。”书
毕，投缳死，年六十三。仆四人皆从死。群盗多中州人，
闻其死，入唁曰：“此吾乡杞县刘状元也，居乡厚德，何
遽死？”罗拜号泣而去。后赠詹事，谥文正。